23. SPP do roku 2020: zvládnutie budúcich výziev v oblasti potravín, prírodných zdrojov a území (
Manfred Weber
(DE) Niet pochýb o tom, že Európsky parlament je orgán, ktorý pracuje veľmi usilovne, musíme však venovať väčšiu pozornosť vyváženosti hlasovaní, aby sme sa nedostávali do situácie, keď jeden deň nemáme na hlasovanie nič a na druhý deň máme enormne veľký počet hlasovaní. Preto navrhujem, aby sme teraz hlasovanie prerušili a zostávajúce témy odložili na nasledujúcu plenárnu schôdzu.
(potlesk)
Na programe nie sú žiadne veci, ktoré by boli také naliehavé, aby sme dnes museli o nich bezpodmienečne hlasovať. O legislatívnych témach sme už hlasovali. Som presvedčený, že nateraz to bola najdôležitejšia vec.
(potlesk)
Alexander Graf Lambsdorff
(DE) Návrh pána Webera je zmysluplný. Absolvovali sme naozaj obrovský program s niektorými veľkými a dôležitými správami. Teraz už nemáme na hlasovanie žiadne legislatívne správy. Už je po pol druhej. Najlepšie by bolo odložiť nelegislatívne správy na júlovú schôdzu. Nebola by to žiadna veľká strata.
Bas Eickhout
- Budem veľmi stručný: máme pred sebou ešte dve správy a rozprava o klíme je veľmi dôležitá, pretože vysielame signál zasadnutiu Rady, ktoré začína dnes večer.
Preto navrhujem, aby sme o tejto správe aj o druhej správe hlasovali teraz. Zostávajú dve. Urobme to - a rýchlo.
